**NOTA INFORMATIVĂ**

la proiectul Hotărîrii Guvernului cu privire la modificarea şi completarea anexei nr.1 ”Metodologia de planificare a controlului de stat asupra activităţii de întreprinzător în baza analizei criteriilor de risc efectuat de către Serviciul de Supraveghere de Stat a Sănătăţii Publice” la Hotărârea Guvernului nr.379 din 27.05.2014 ”Privind aprobarea Metodologiilor sectoriale din domeniul sănătăţii de planificare a controlului de stat asupra activităţii de întreprinzător în baza analizei criteriilor de risc”

Anexa nr.1 ”Metodologia de planificare a controlului de stat asupra activităţii de întreprinzător în baza analizei criteriilor de risc efectuat de către Serviciul de Supraveghere de Stat a Sănătăţii Publice” la Hotărârea Guvernului nr. 379 din 27.05.2014, a fost elaborată în scopul implementării în activitate a Legii nr. 131 din 08 iunie 2013 privind controlul de stat asupra activităţii de întreprinzător *(Monitorul Oficial al Republicii Moldova, 2012, nr. 181-184, art. 595)* şi a prevederilor Hotărârii Guvernului nr. 694 din 05 septembrie 2013 ”Cu privire la aprobarea Metodologiei generale de planificare a controlului de stat asupra activităţii de întreprinzător în baza analizei criteriilor de risc ” *(Monitorul Oficial al Republicii Moldova, 2013, nr. 198-204, art. 796).*

Serviciul de Supraveghere de Stat a Sănătăţii Publice asupra căruia se extinde acţiunea Legii nr. 131 din 08 iunie 2012 este abilitat cu dreptul de a iniţia şi efectua controale planificate şi inopinate asupra agenţilor economici care practică activitate de întreprinzător având ca direcţii prioritare ale activităţii următoarele domenii: supravegherea, prevenirea şi controlul bolilor transmisibile; supravegherea, prevenirea şi controlul bolilor netransmisibile şi cronice; sănătatea şi igiena colectivităţilor, supravegherea condiţiilor de igienă şi control în instituţiile medico-sanitare; supravegherea condiţiilor de igienă în localurile publice, locurile de agrement; supravegherea condiţiilor de muncă ale angajaţilor, etc.

Prin indicaţia Guvernului Republicii Moldova nr. 3603-16 din 25.03.2015 a fost solicitată iniţierea procedurii de ajustare şi perfecţionare a Metodologiei sectoriale in scopul includerii întregului spectru de încălcări posibile din domeniul de activitate a Serviciului de Supraveghere de Stat a Sănătăţii Publice, operarea modificărilor în genurile de activitate care aparent se suprapun şi de excludere a formulărilor incerte.

*Impactul de reglementare.* Proiectul de modificare a Metodologiei sectoriale nu prevede un impact suplimentar de reglementare. Ultima prevede organizarea şi efectuarea cât mai raţională a controalelor panificate şi inopinate a persoanelor care practică activitate de întreprinzător, aduce clarităţi în întreg spectru de încălcări posibile în domeniul de activitate a Serviciului de Supraveghere de Stat a Sănătăţii Publice şi în genurile de activitate care aparent se suprapun fiind excluse formulările incerte.

*Impactul economic şi social* constă în asigurarea agenţilor economici care practică activitate de întreprinzător cu un mediu mai prielnic de activitate, care reiese din principiul prezumţiei respectării legislaţiei in vigoare de către persoana supusă controlului, efectuarea controalelor în dependenţă de riscul calculat, prioritare fiind cele cu risc major, stabilirea frecvenţei controalelor planificate pentru fiecare subiect în funcţie de punctajul obţinut, cât şi prioritizarea controalelor inopinate.

Ajustarea Metodologiei nu va implica cheltuieli financiare bugetare suplimentare.

**Viceministru Svetlana COTELEA**

Ex: Valeriu Goncear

Tel:022-268-862